# ส่วนที่ 3ข้อมูลเกี่ยวกับการเสนอขายหลักทรัพย์

**ส่วนที่ 3**

**ข้อมูลเกี่ยวกับการเสนอขายหลักทรัพย์**

การเสนอขายหุ้นสามัญต่อประชาชนในครั้งนี้เป็นการเสนอขายหุ้นสามัญของบริษัท ไทยนิปปอนรับเบอร์อินดัสตรี้ จำกัด (มหาชน) (“บริษัทฯ”) จำนวน 75.0 ล้านหุ้น มูลค่าที่ตราไว้หุ้นละ 1.0 บาท คิดเป็นร้อยละ 25.0 ของจำนวนหุ้นสามัญที่ออกและเรียกชำระแล้วทั้งหมดของบริษัทฯ ภายหลังการเสนอขายหุ้นในครั้งนี้ การเสนอขายหุ้นสามัญเพิ่มทุนของบริษัทฯ เป็นไปตามมติที่ประชุมวิสามัญผู้ถือหุ้นของบริษัทฯ ครั้งที่ 1/2559 (หลังแปรสภาพ) เมื่อวันที่ 24 มิถุนายน 2559 โดยมีรายละเอียดดังนี้

1. **รายละเอียดของหลักทรัพย์ที่เสนอขาย**
	1. **ลักษณะสำคัญของหลักทรัพย์ที่เสนอขาย**

**1.1.1 หุ้นสามัญเพิ่มทุนเสนอขายโดยบริษัทฯ**

**ผู้เสนอขายหลักทรัพย์ :** บริษัท ไทยนิปปอนรับเบอร์อินดัสตรี้ จำกัด (มหาชน)

**ประเภทหลักทรัพย์ที่เสนอขาย** : หุ้นสามัญเพิ่มทุนของบริษัทฯ

**จำนวนหุ้นที่ออกและเสนอขาย** : จำนวน 37,500,000 หุ้น คิดเป็นร้อยละ 12.5 ของจำนวนหุ้นสามัญที่ชำระแล้วทั้งหมดของบริษัทฯ ภายหลังการเสนอขายหุ้นในครั้งนี้

**มูลค่าที่ตราไว้หุ้นละ** : 1.0 บาท

**ราคาเสนอขาย** : 16.0 บาทต่อหุ้น

**มูลค่ารวมของหลักทรัพย์ที่เสนอขาย** : 600,000,000 บาท

**ระยะเวลาจองซื้อ** : วันที่ 21 – 23 พฤศจิกายน 2559

**1.1.2 หุ้นสามัญเสนอขายโดยผู้ถือหุ้นเดิม**

**ผู้เสนอขายหลักทรัพย์ :** THK Investment Company Limited

**ประเภทหลักทรัพย์ที่เสนอขาย :** หุ้นสามัญเดิมของบริษัทฯ

**จำนวนหุ้นที่เสนอขาย :** จำนวน 37,500,000 หุ้น คิดเป็นร้อยละ 12.5 ของจำนวนหุ้นสามัญที่ชำระแล้วทั้งหมดของบริษัทฯ ภายหลังการเสนอขายหุ้นในครั้งนี้

**มูลค่าที่ตราไว้หุ้นละ** : 1.0 บาท

**ราคาเสนอขาย** : 16.0 บาทต่อหุ้น

**มูลค่ารวมของหลักทรัพย์ที่เสนอขาย** : 600,000,000 บาท

**ระยะเวลาจองซื้อ** : วันที่ 21 – 23 พฤศจิกายน 2559

* 1. **สัดส่วนการเสนอขายหุ้นสามัญ**

การเสนอขายหุ้นสามัญจำนวน 75,000,000 หุ้น เป็นการเสนอขายต่อประชาชนผ่านผู้จัดการการจัดจำหน่ายและรับประกันการจำหน่าย และผู้จัดจำหน่ายและรับประกันการจำหน่ายตามที่ระบุไว้ในข้อ 6.2 ทั้งนี้ การเสนอขายหุ้นในครั้งนี้มิได้เป็นการเสนอขายต่อนักลงทุนรายย่อยหรือประชาชนทั่วไป เนื่องจากความต้องการซื้อจากกลุ่มบุคคลตามสัดส่วนการเสนอขายดังแสดงด้านล่างเพียงพอต่อมูลค่ารวมของหุ้นที่เสนอขายในครั้งนี้แล้ว และสามารถกระจายหุ้นในวงกว้างได้อย่างเพียงพอ โดยสัดส่วนการเสนอขายหุ้นในเบื้องต้นเป็นดังนี้

เสนอขายต่อผู้มีอุปการคุณของผู้จัดจำหน่ายหลักทรัพย์ตามที่ระบุไว้ในข้อ 6.2 : ประมาณ 29.0 ล้านหุ้น

เสนอขายต่อนักลงทุนสถาบัน : ประมาณ 29.0 ล้านหุ้น

เสนอขายต่อผู้มีอุปการคุณของบริษัทฯ : ประมาณ 17.0 ล้านหุ้น

ทั้งนี้ ผู้จัดการการจัดจำหน่ายและรับประกันการจำหน่ายขอสงวนสิทธิในการใช้ดุลยพินิจในการเปลี่ยนแปลงจำนวนหุ้นสามัญที่จัดสรรให้แก่ผู้ลงทุนแต่ละประเภทข้างต้น หรือเปลี่ยนแปลงวิธีการจัดสรรหุ้นสามัญตามรายละเอียดที่กำหนดไว้ในข้อ 6.6 โดยพิจารณาจากปัจจัยต่างๆ เช่น ปริมาณความต้องการซื้อหุ้นสามัญของนักลงทุนในแต่ละประเภท เป็นต้น เพื่อให้การเสนอขายหุ้นสามัญครั้งนี้ประสบความสำเร็จ

**นิยามที่ใช้ในการพิจารณาประเภทของนักลงทุนมีดังต่อไปนี้**

**ผู้มีอุปการคุณของผู้จัดจำหน่ายหลักทรัพย์** ตามที่ระบุไว้ในข้อ 6.2 หมายถึง บุคคลธรรมดาที่เป็นลูกค้า และ/หรือ นิติบุคคลทั่วไปที่เป็นลูกค้า รวมถึงลูกค้าหรือผู้ที่คาดว่าจะเป็นลูกค้า คู่สัญญา บริษัทคู่ค้า ผู้ที่มีความสัมพันธ์ทางธุรกิจ หรือ ผู้มีอุปการคุณไม่ว่าทางตรงหรือทางอ้อมของผู้จัดการการจัดจำหน่ายและรับประกันการจำหน่าย หรือผู้จัดจำหน่ายและรับประกันการจำหน่าย ตามที่ระบุไว้ในข้อ 6.2 ซึ่งได้แก่ ลูกค้าที่ทำการซื้อขายหลักทรัพย์ ลูกค้าด้านวาณิชธนกิจ บริษัทคู่ค้า ผู้ให้คำปรึกษาทางธุรกิจ ผู้ให้การสนับสนุนด้านข้อมูลทางธุรกิจ และผู้แนะนำธุรกิจด้านการซื้อขายหลักทรัพย์และวาณิชธนกิจ หรือผู้ที่คาดว่าจะเป็นลูกค้าไม่ว่าทางตรงหรือทางอ้อมของผู้จัดการการจัดจำหน่ายและรับประกันการจำหน่าย หรือผู้จัดจำหน่ายและรับประกันการจำหน่าย ตามที่ระบุไว้ในข้อ 6.2 รวมถึงบุคคลดังกล่าวข้างต้นของ บริษัทใหญ่ บริษัทย่อย บริษัทร่วม และบริษัทที่เกี่ยวข้อง ตลอดจนผู้ถือหุ้นใหญ่ ผู้บริหาร และผู้มีอำนาจควบคุม หรือผู้ที่เกี่ยวข้องกับบุคคลต่างๆ ของผู้จัดการการจัดจำหน่ายและรับประกันการจำหน่าย หรือผู้จัดจำหน่ายและรับประกันการจำหน่าย ตามที่ระบุไว้ในข้อ 6.2 ทั้งที่ติดต่อในปัจจุบัน ที่เคยติดต่อ หรือผู้ที่คาดว่าจะได้ติดต่อ ทั้งนี้ไม่รวมถึงนักลงทุนสถาบันตามคำจำกัดความที่ระบุไว้ด้านล่าง

ผู้มีอุปการคุณของผู้จัดจำหน่ายหลักทรัพย์ ตามที่ระบุไว้ในข้อ 6.2 สามารถจองซื้อหุ้นสามัญผ่านผู้จัดการการจัดจำหน่ายและรับประกันการจำหน่าย หรือผู้จัดจำหน่ายและรับประกันการจำหน่าย ตามที่ระบุไว้ในข้อ 6.2 ตามวิธีที่ระบุไว้ในข้อ 6.7 โดยการจัดสรรหุ้นสามัญให้แก่ผู้มีอุปการคุณของผู้จัดจำหน่ายหลักทรัพย์ ตามที่ระบุไว้ในข้อ 6.2 จะจัดสรรตามดุลยพินิจของผู้จัดการการจัดจำหน่ายและรับประกันการจำหน่าย หรือผู้จัดจำหน่ายและรับประกันการจำหน่าย ตามหลักเกณฑ์ที่ระบุไว้ในข้อ 6.6 และวิธีการที่ระบุไว้ในข้อ 6.6.1 ทั้งนี้ ไม่รวมถึงการจัดสรรให้แก่ตนเอง กรรมการ ผู้บริหาร ผู้ถือหุ้นรายใหญ่ ผู้มีอำนาจควบคุม บริษัทใหญ่ บริษัทย่อย และผู้ที่เกี่ยวข้องของผู้จัดการการจัดจำหน่ายและรับประกันการจำหน่าย หรือผู้จัดจำหน่ายและรับประกันการจำหน่าย ตลอดจนกองทุนรวมซึ่งมีลักษณะต้องห้าม ตามที่กำหนดในประกาศคณะกรรมการกำกับตลาดทุนที่ ทธ. 27/2559 เรื่อง หลักเกณฑ์ เงื่อนไข และวิธีการในการจัดจำหน่ายหลักทรัพย์ ลงวันที่ 8 กรกฎาคม 2559 (รวมทั้งที่ได้มีการแก้ไขเพิ่มเติม) และประกาศคณะกรรมการกำกับตลาดทุนที่ ทจ. 40/2557 เรื่อง การจำหน่ายหลักทรัพย์ที่ออกใหม่ประเภทหุ้น และใบสำคัญแสดงสิทธิที่จะซื้อหุ้นของบริษัทที่ออกตราสารทุน ลงวันที่ 7 พฤศจิกายน 2557 (รวมทั้งที่มีการแก้ไขเพิ่มเติม) เว้นแต่เป็นการจัดสรรตามกรณีและไม่เกินจำนวนที่ได้รับการยกเว้น ตามที่กำหนดในประกาศคณะกรรมการกำกับตลาดทุนที่ ทธ. 27/2559 เรื่อง หลักเกณฑ์ เงื่อนไข และวิธีการในการจัดจำหน่ายหลักทรัพย์ฉบับลงวันที่ 8 กรกฎาคม 2559

**นักลงทุนสถาบัน** หมายถึง ผู้ลงทุนประเภทสถาบันที่จองซื้อหุ้นสามัญผ่านผู้จัดการการจัดจำหน่ายและรับประกันการจำหน่าย ตามที่ระบุไว้ในข้อ 6.2.1 ที่มีลักษณะใดลักษณะหนึ่ง ตามประกาศคณะกรรมการกำกับหลักทรัพย์ที่ กจ.17/2551 เรื่องการกำหนดบทนิยามในประกาศเกี่ยวกับการออกและเสนอขายหลักทรัพย์ ดังนี้

(1) ธนาคารพาณิชย์

(2) บริษัทเงินทุน

(3) บริษัทหลักทรัพย์เพื่อเป็นทรัพย์สินของตนเอง หรือเพื่อการบริหารกองทุนส่วนบุคคล หรือเพื่อการจัดการโครงการลงทุนที่จัดตั้งขึ้นตามกฎหมายว่าด้วยการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์

(4) บริษัทเครดิตฟองซิเอร์

(5) บริษัทประกันภัย

(6) ส่วนราชการและรัฐวิสาหกิจตามกฎหมายว่าด้วยวิธีการงบประมาณ หรือนิติบุคคลอื่นที่มีกฎหมายเฉพาะจัดตั้งขึ้น

(7) ธนาคารแห่งประเทศไทย

(8) สถาบันการเงินระหว่างประเทศ

(9) กองทุนเพื่อการฟื้นฟูและพัฒนาระบบสถาบันการเงิน

(10) กองทุนบำเหน็จบำนาญข้าราชการ

(11) กองทุนสำรองเลี้ยงชีพ

(12) กองทุนรวม

(13) ผู้ลงทุนต่างประเทศซึ่งมีลักษณะเดียวกับผู้ลงทุนตาม (1) ถึง (12) โดยอนุโลม

นักลงทุนสถาบันดังกล่าวจะต้องจองซื้อหุ้นผ่านผู้จัดการการจัดจำหน่ายและรับประกันการจำหน่ายตามที่ระบุไว้ในข้อ 6.2.1 เท่านั้น โดยนักลงทุนสถาบันสามารถซื้อหุ้นได้ตามวิธีการที่ระบุไว้ในข้อ 6.7.2 และในการจัดสรรหุ้นให้แก่นักลงทุนสถาบันจะอยู่ในดุลยพินิจของผู้จัดการการจัดจำหน่ายและผู้รับประกันการจำหน่ายดังกล่าว ตามวิธีการที่ระบุไว้ในข้อ 6.6.2

**ผู้มีอุปการคุณของบริษัทฯ** หมายถึง

(1) บุคคลธรรมดา และ/หรือ นิติบุคคล ที่มีความสัมพันธ์อันดีกับบริษัทฯ เช่น ผู้ที่มีความสัมพันธ์ทางการค้า ลูกค้า เจ้าหนี้การค้า พนักงานและที่ปรึกษาของบริษัทฯ เป็นต้น

(2) บุคคลธรรมดา และ/หรือ นิติบุคคลที่บริษัทฯ ต้องการชักชวนให้เป็นลูกค้าหรือผู้จัดหาวัตถุดิบของบริษัทฯ ในอนาคต

(3) บุคคลธรรมดา และ/หรือ นิติบุคคลที่บริษัทฯ พิจารณาแล้วว่าสามารถให้ความช่วยเหลือบริษัทฯ ในการประกอบธุรกิจได้ทั้งในปัจจุบันและอนาคต

ผู้มีอุปการคุณของบริษัทฯ ดังกล่าวจะต้องจองซื้อหุ้นผ่านผู้จัดการการจัดจำหน่ายและรับประกันการจำหน่ายตามที่ระบุไว้ในข้อ 6.2.1 เท่านั้น โดยผู้มีอุปการคุณของบริษัทฯ สามารถซื้อหุ้นได้ตามวิธีการที่ระบุไว้ในข้อ 6.7.3 และในการจัดสรรหุ้นให้แก่ผู้มีอุปการคุณของบริษัทฯ จะอยู่ในดุลยพินิจของประธานเจ้าหน้าที่บริหารของบริษัทฯ หรือบุคคลที่คณะกรรมการบริษัทฯ ได้มอบหมาย ตามวิธีการที่ระบุไว้ในข้อ 6.6.3 ทั้งนี้ ไม่รวมถึงการจัดสรรให้แก่ตนเอง กรรมการ ผู้บริหาร ผู้ถือหุ้นรายใหญ่ ผู้มีอำนาจควบคุม บริษัทใหญ่ และบริษัทย่อยของตนเอง รวมทั้งผู้ที่เกี่ยวข้องของผู้จัดจำหน่ายหลักทรัพย์ตามที่กำหนดในประกาศคณะกรรมการกำกับตลาดทุน ที่ ทธ.27/2559 เรื่อง หลักเกณฑ์ เงื่อนไข และวิธีการในการการจัดจำหน่ายหลักทรัพย์ ลงวันที่ 8 กรกฎาคม 2559 และจะไม่จัดสรรหุ้นสามัญที่เสนอขายให้แก่บุคคลที่บริษัทฯ ถูกห้ามมิให้จัดสรรหุ้น หรือเกินกว่าอัตราที่ประกาศกำหนด ตามประกาศคณะกรรมการกำกับตลาดทุนที่ ทจ. 40/2557 เรื่อง การจำหน่ายหลักทรัพย์ที่ออกใหม่ประเภทหุ้น และใบสำคัญแสดงสิทธิที่จะซื้อหุ้นของบริษัทที่ออกตราสารทุน ลงวันที่ 7 พฤศจิกายน 2557 (รวมถึงที่มีการแก้ไขเพิ่มเติม)

การเสนอขายหุ้นในครั้งนี้ มิได้เป็นการเสนอขายต่อนักลงทุนรายย่อยหรือประชาชนเป็นการทั่วไป เนื่องจากความต้องการซื้อจากกลุ่มบุคคลข้างต้นเพียงพอต่อมูลค่ารวมของหุ้นที่เสนอขายในครั้งนี้แล้ว และสามารถกระจายหุ้นในวงกว้างได้อย่างเพียงพอ

**1.3 สิทธิ ผลประโยชน์ และเงื่อนไขอื่น**

หุ้นสามัญเพิ่มทุนของบริษัทฯ จำนวน 37,500,000 หุ้น รวมถึงหุ้นสามัญเดิมที่เสนอขายโดยผู้ถือหุ้นเดิมจำนวน 37,500,000 หุ้น ที่เสนอขายในครั้งนี้ จะได้รับสิทธิและผลประโยชน์ทางกฎหมายเท่าเทียมกับหุ้นสามัญที่ออกและจำหน่ายแล้วของบริษัทฯ ทุกประการ

**1.4 ตลาดรองของหลักทรัพย์**

บริษัทฯ มีความประสงค์ที่จะเสนอขายหุ้นสามัญต่อประชาชนในครั้งนี้ก่อนที่จะได้รับทราบผลการพิจารณาของตลาดหลักทรัพย์แห่งประเทศไทย (“ตลาดหลักทรัพย์ฯ”) ในการรับหุ้นสามัญของบริษัทฯ เป็นหลักทรัพย์จดทะเบียน บริษัทฯ จึงยังมีความเสี่ยงที่อาจจะไม่ได้รับอนุญาตจากตลาดหลักทรัพย์ฯ ทั้งนี้ บริษัทฯ ได้ยื่นคำขอให้รับหุ้นสามัญของบริษัทฯ เป็นหลักทรัพย์จดทะเบียนต่อตลาดหลักทรัพย์ฯ แล้วตามเกณฑ์การรับหลักทรัพย์ด้วยเกณฑ์กำไร (profit test) เมื่อวันที่ 8 กรกฎาคม 2559 และบริษัทหลักทรัพย์ กสิกรไทย จำกัด (มหาชน) ในฐานะที่ปรึกษาทางการเงินได้พิจารณาคุณสมบัติของบริษัทฯ ในเบื้องต้นแล้วเห็นว่า บริษัทฯ มีคุณสมบัติครบถ้วนตามข้อบังคับของตลาดหลักทรัพย์ฯ เรื่อง การรับหุ้นสามัญหรือหุ้นบุริมสิทธิเป็นหลักทรัพย์จดทะเบียน พ.ศ. 2558 ลงวันที่ 11 พฤษภาคม 2558 (รวมทั้งที่แก้ไขเพิ่มเติม) ยกเว้นคุณสมบัติตามข้อ 4 (3) เรื่องการกระจายการถือหุ้นรายย่อย ซึ่งบริษัทฯ จะต้องมีผู้ถือหุ้นสามัญรายย่อยไม่น้อยกว่า 1,000 ราย (กล่าวคือ 100 หุ้น) ซึ่งถือหุ้นรวมกันไม่น้อยกว่าร้อยละ 25 ของทุนชำระแล้ว และผู้ถือหุ้นดังกล่าวแต่ละรายต้องถือหุ้นไม่น้อยกว่า 1 หน่วยการซื้อขาย เมื่อบริษัทฯ ได้จำหน่ายหุ้นสามัญต่อประชาชน จะทำให้บริษัทฯ มีคุณสมบัติครบถ้วนตามเกณฑ์การกระจายหุ้นรายย่อยแล้ว บริษัทฯ จะดำเนินการให้ตลาดหลักทรัพย์ฯ รับหุ้นสามัญของบริษัทฯ เป็นหลักทรัพย์จดทะเบียนต่อไป

**1.5 ข้อมูลอื่นๆ**

ตามข้อบังคับตลาดหลักทรัพย์ฯ เรื่อง การรับหุ้นสามัญหรือหุ้นบุริมสิทธิเป็นหลักทรัพย์จดทะเบียน พ.ศ.2558 ลงวันที่ 11 พฤษภาคม 2558 (รวมทั้งที่แก้ไขเพิ่มเติม) กำหนดให้บริษัทฯ ต้องสั่งห้ามผู้มีส่วนร่วมในการบริหารและผู้ถือหุ้นรายอื่นๆ นำหุ้นสามัญของตนซึ่งมีจำนวนรวมกันเป็นจำนวนร้อยละ 55 ของทุนชำระแล้วหลังการเสนอขายหุ้นต่อประชาชนแล้วเสร็จออกขาย ภายในระยะเวลา 1 ปี นับแต่วันที่หุ้นสามัญของบริษัทฯ เริ่มทำการซื้อขายในตลาดหลักทรัพย์ฯ โดยหลังจากวันที่หุ้นสามัญของบริษัทฯ ทำการซื้อขายในตลาดหลักทรัพย์ฯ ครบกำหนดระยะเวลา 6 เดือน ผู้ที่ถูกสั่งห้ามดังกล่าวสามารถทยอยขายหุ้นสามัญที่ถูกสั่งห้ามขายได้ใน จำนวนร้อยละ 25 ของจำนวนหุ้นสามัญทั้งหมดที่ถูกสั่งห้ามขายดังกล่าว และสามารถขายส่วนที่เหลือได้เมื่อครบกำหนดระยะเวลา 1 ปี นับแต่วันที่หุ้นสามัญของบริษัทฯ เริ่มทำการซื้อขายในตลาดหลักทรัพย์ฯ